ຍັງບໍ່ມີວິ່ແວວ ຂອງສັນຕິພາບ ໃນລັດ Kachin ຂອງມຽນມາ (ວີດີໂອລາວ/ອັງກິດ)
ນັກ​ສັງ​ເກດ​ການ​ ຍັງ​ບໍ່​ເຊື່ອ​ວ່າ​ ຈະ​ບໍ່ມີ​ການ​ແກ້​ໄຂບັນຫາ ​ເກີດ​ຂຶ້ນ​ໄດ້​ໃນ​ບໍ່​ຊ້າ​ນີ້​ ນຶ່ງປີຫຼັງ ຈາກສັນຍາຢຸດຍິງພັງທະລາຍລົ
ນຶ່ງປີຜ່ານພົ້ນໄປ ນັບຕັ້ງແຕ່ການເຊັນສັນຍາຢຸດຍິງພັງທະລາຍລົງ ລະຫວ່າງກອງທັບຊົນເຜົ່າ Kachin ແລະກອງທັບລັດຖະບານມຽນມາ ແລະຍັງບໍ່ເຫັນຮ່ອງຮອຍໃດໆ ຂອງ ສັນຕິພາບ ນັ້ນເລີຍ ປະຊາຊົນຫຼາຍໝື່ນຄົນໄດ້ພາກັນຫຼົບໜີ ໃນຂະນະທີ່ອົງ ການເພື່ອເອກກະລາດຂອງກະຈິນ ຫຼື KIO ທໍາການສູ້ລົບ ເພື່ອຢາກໄດ້ສິດທິປົກຄອງ ຕົນເອງຫລາຍຂຶ້ນ ແລະຄວບຄຸມ ຊັບພະຍາກອນຕ່າງໆຂອງພວກເຂົາເຈົ້ານັ້ນ Matt Saunders ລາຍງານຈາກລັດກະຈິນຂອງ ມຽນມາ ຊຶ່ງທອງປານຈະນໍາເອົາລາຍລະ ອຽດມາສະເໜີທ່ານ ປະຊາຊົນທີ່ຫຼົບໜີຈາກບ້ານເຮືອນຂອງພວກເຂົາເຈົ້າ ມາອາໄສຢູ່ແຄ້ມຊົ່ວຄາວແຫ່ງນີ້ ໃນລັດກະຈິນຂອງ ມຽນມາ ກໍາລັງພາກັນກຽມໂຕຮັບມືກັບລະດູຝົນມໍລະສຸມ ແລະ ເປັນຫ່ວງກ່ຽວກັບການຂາດແຄນເຂົ້າ ປາອາຫານ ເຖິງແມ່ນມີການເພິ່ມທະວີຂຶ້ນໃນການຊ່ວຍເຫຼືອຈາກຕ່າງປະເທດ ທີ່ຫຼັ່ງໄຫຼເຂົ້າໄປໃນ ເມືອງຫລວງຂອງ ມຽນມາຢູ່ ໃນເວລານີ້ກໍຕາມ ແຕ່ກຸ່ມຊົນເຜົ່າກະຈິນເວົ້າວ່າ ມີການ ຊ່ວຍເຫຼືອໜ້ອຍຫລາຍ ຕົກໄປຮອດໄປ ເຖິງເຂດທີ່ມີຂໍ້ຂັດແຍ້ງກັນນັ້ນ ນາງ May Li Aung ຫົວໜ້າກຸ່ມ Wun Paung Ninghto ທີ່ປະກອບດ້ວຍແປດອົງ ການຊ່ວຍເຫຼືອທ້ອງຖິ່ນ ກ່າວວ່າ: ເຖິງແມ່ນວ່າສະບຽງການຊ່ວຍເຫຼືອບາງຢ່າງໄດຮັບອະນຸຍາດໃຫ້ນໍາເຂົ້າໄປຍັງເຂດ ທີ່ຄວບຄຸມໂດຍອົງການເພື່ອເອກກະລາດກະຈິນ ຫຼື KIO ກໍຕາມ ແຕ່ບໍ່ແມ່ນແບບ ນັ້ນ ຢູ່ໃນຄ້າຍອົບພະຍົບໃນເຂດຊາຍແດນຟາກປະ ເທດຈີນ ລາຍງານສະບັບນຶ່ງຂອງກຸ່ມສິ້ງຊອມສິດ ທິມະນຸດເມື່ອບໍ່ດົນມານີ້ ໄດ້ຕໍາໜິຕິຕຽນ ຈີນ ທີ່ຂາດຕົກບົກຜ່ອງໃນການໃຫ້ ຄວາມຊ່ວຍເຫຼືອແກ່ຊາວອົບພະ ຍົບໃນ ແຂວງຢຸນນານ ແລະໄດ້ຮຽກຮ້ອງໃຫ້ ເຈົ້າໜ້າທີ່ຈີນ ຈົ່ງອະນຸຍາດໃຫ້ພະນັກ ງານຊ່ວຍເຫຼືອເຂົ້າໄປຍັງເຂດດັ່ງກ່າວໄດ້ ນາງ Mui Hpu Kaw ເບິ່ງແຍງຫຼານເຈັດ ຄົນ ໃນຂະນະທີ່ລູກຊາຍສີ່ຄົນຂອງລາວ ສູ້ລົບໃຫ້ກອງທັບເພື່ອເອກກະລາດຂອງ ກະຈິນ ຫລື KIA ຢູ່ເຂດຊາຍແດນຟາກ ມຽນມາ ນາງກ່າວວ່າ ອະນາຄົດທີ່ບໍ່ແນ່ນອນນັ້ນ ແທບວ່າຈະທົນບໍ່ໄດ້ແລ້ວ ນັກສັງເກດການຫຼາຍໆຄົນ ຍັງບໍ່ເຊື່ອວ່າ ຈະບໍ່ມີການແກ້ໄຂບັນຫາໃດໆເກີດຂຶ້ນໄດ້ໃນ ບໍ່ຊ້ານີ້ເລີຍ ອະດີດນັກເຄຶ່ອນໄຫວ Tun Kyaw Nyein ລູກຊາຍຂອງອະດີດຮອງນາຍົກລັດຖະມົນຕີ U Kyaw Nyein ຊຶ່ງປັດຈຸບັນນີ້ເປັນສະມາຊິກຄົນນຶ່ງ ຂອງກຸ່ມອິສລະ ຍຸດທະສາດມຽນມາ Burma Strategy Groupm ທີ່ນິຍົມປະຊາທິປະໄຕນັ້ນ ກ່າວວ່າ ແມ່ນແຕ່ທ່ານນາງອອງ ຊານ ຊູຈີ ກໍຍັງດໍາເນີນການຢ່າງລະມັດລະວັງ ກ່ຽວກັບບັນຫາຂັດແຍ້ງກັນນີ້ ໃນລະຫວ່າງນີ້ ຊົນເຜົ່າກະຈີນພວກທີ່ຖືກພັດພາກຈາກບ້ານເຮືອນນັ້ນ ກໍຕ້ອງລໍວັນລໍຄືນ ອາໄສຢູ່ໃນຄ້າຍອົບພະຍົບທີ່ນັບມື້ນັບເພີ່ມຫຼາຍຂຶ້ນນັ້ນໄປກ່ອນ ຈົນກວ່າຈະມີການແກ້ໄຂ ບັນຫາຂັດແຍ້ງກັນທີ່ຍືດເຍື້ອອອກໄປເລື້ອຍໆ ເຖິງແມ່ນຈະມີການປ່ຽນແປງທີ່ສໍາຄັນໆ ເກີດຂຶ້ນຢູ່ໃນພາກສ່ວນອື່ນໆຂອງປະເທດນັ້ນກໍຕາມ